Informácia o pôsobení jednotky radiačnej, chemickej a biologickej ochrany ozbrojených síl Slovenskej republiky v rámci spoločných akcií týkajúcich sa Irackej republiky

Na základe uznesenia vlády Slovenskej republiky č. 56 z 29. januára 2003 a následne Národnej rady Slovenskej republiky č. 166 zo 6. februára 2003 pôsobí od konca februára 2003 jednotka radiačnej, chemickej a biologickej ochrany ozbrojených síl Slovenskej republiky v rámci spoločných akcií medzinárodnej koalície týkajúcich sa Irackej republiky (Irak) v počte do 75 osôb. Spoločná česko-slovenská jednotka počas svojho pôsobenia plnila úlohy monitorovania radiačnej, chemickej a biologickej situácie v Kuvajte. Svojim kvalitným plnením úloh dosiahla uznanie jednotiek pôsobiacich v priestore a vysoké hodnotenie zo strany velenia operácie. 
  
Dňa 20. marca 2003 začali spojenecké vojská letecké útoky na Irak. Bol to začiatok komplexnej operácie zameranej na zvrhnutie režimu Saddáma Husajna a oslobodenie irackého ľudu. Spojenecké sily dosiahli v priebehu operácie značné úspechy. Rozhodujúca časť irackých vojsk bola porazená a režim Saddáma Husajna je už minulosťou. V súčasnosti končí etapa nasadenia jednotiek koalície v bojových operáciách. Skutočnosť, že vojenské ciele boli dosiahnuté však neznamená, že na území Iraku nie sú potrebné ozbrojené sily, ktoré by zabezpečovali mier a stabilitu v krajine. Podpora bezpečnosti a stability v Iraku zostane kľúčovou úlohou pre koaličné sily počas nadchádzajúcej fázy, ktorá má umožniť humanitárnu rekonštrukciu krajiny do tej doby, pokiaľ nová iracká administratíva nebude schopná prevziať samostatnú a účinnú kontrolu nad územím Iraku. 

	Zvrhnutie režimu Saddáma Husajna znamená zároveň i výraznú zmenu bezpečnostnej situácie v Kuvajte. Podľa vyjadrení veliteľa spoločnej česko-slovenskej jednotky radiačnej, chemickej a biologickej ochrany brig. gen. Dušana Lupuljeva  je bezpečnostná situácia v Kuvajte pokojná. Hrozba raketových útokov a použitia chemických zbraní je charakterizovaná ako nízka. Život v hlavnom meste sa vrátil do normálnych koľají a množstvo kuvajtských vojakov sa vracia z vojenského nasadenia do civilných profesií. Na základe neustále sa stabilizujúcej situácie bol vedením operácie znížený stupeň bojovej pohotovosti.  

	Vzhľadom na to, že súčasnej dobe je ohrozenie štátu Kuvajt prostriedkami hromadného ničenia veľmi nízke, spoločná česko-slovenská jednotka dňa 12. apríla 2003 oficiálne ukončila plnenie úlohy nepretržitého monitorovania radiačnej, chemickej a biologickej situácie v prospech civilnej ochrany v Kuvajt City. Hoci nemožno vylúčiť použitie zbraní hromadného ničenia teroristami, išlo by o nasadenie týchto zbraní iba v menšom rozsahu a v tomto prípade pravidelné monitorovanie už nemá veľký praktický význam. Jednotky práporu pokračujú v plnení ďalších úloh a vykonávajú bežný výcvik. Časť práporu je neustále pripravená zasiahnuť v prípade použitia zbraní hromadného ničenia. 

Dňa 15. apríla 2003 schválili obe komory českého parlamentu návrh na posilnenie jednotky radiačnej, chemickej a biologickej ochrany Armády Českej republiky o poľnú nemocnicu a jej pôsobenie v Irackej republike. Vzhľadom na to, že jednotka radiačnej, chemickej a biologickej ochrany ozbrojených síl Slovenskej republiky je v mnohých aspektoch zviazaná s českou jednotkou (napr. logistické a proviantné zabezpečenie, zásobovanie materiálom a pohonnými látkami, spojenie, lekárska starostlivosť) ukazuje sa ako vhodné presunúť slovenskú protichemickú jednotku spolu s českou jednotkou do okolia mesta Basra v južnom Iraku. Argumentom na uskutočnenie tohto kroku je i kritická humanitárna situácia v južnom Iraku. Pokiaľ situácia v Kuvajte je už pokojná a takmer stabilizovaná v južnom Iraku vládne chaos a stav materiálnej a humanitárnej núdze.   

V nadväznosti na rezolúciu Bezpečnostnej rady OSN č. 1472 z 28. marca 2003, ktorá vyzýva medzinárodné spoločenstvo poskytnúť okamžitú humanitárnu pomoc irackému ľudu, ako v Irackej republike tak i mimo nej a v záujme pokračovania spoločného pôsobenia slovenskej a českej protichemickej jednotky bude jednotka radiačnej, chemickej a biologickej ochrany ozbrojených síl Slovenskej republiky presunutá do Irackej republiky na pôsobenie vo všetkých typoch humanitárnych operácií spojených so zisťovaním a likvidáciou zbraní hromadného ničenia, ako aj s odstraňovaním následkov ich prípadného použitia. 

Podľa stanovísk Ministerstva obrany Slovenskej republiky a Ministerstva zahraničných vecí Slovenskej republiky, v súčasnosti platné uznesenie Národnej rady Slovenskej republiky (č. 166 zo 6. februára 2003) z ústavnoprávneho hľadiska umožňuje pôsobenie jednotky radiačnej, chemickej a biologickej ochrany ozbrojených síl Slovenskej republiky v rámci humanitárnych operácií aj na území Iraku. 

Slovenská protichemická jednotka bude v ďalšom období pôsobiť v rámci spoločného česko-slovenského práporu na území Irackej republiky v súlade s vyššie uvedeným platným uznesením Národnej rady Slovenskej republiky.